Samtlige Apples 2025-produkter afsløret af pålidelig kilde

2025 bliver et nøgleår for Apple med nye produkter og opgraderinger på vej. Ifølge Bloomberg-analytiker Mark Gurman kan vi forvente redesigns og teknologiske fremskridt i de fleste produktkategorier. Fra budgetvenlige iPhones til high-end Mac Studio og smarte hjemmeløsninger, vil Apple markere sig med innovation og ambitioner, der sætter kursen for fremtiden.

Gurman, der længe har været en pålidelig kilde til Apple-nyheder, giver et indblik i, hvad vi kan forvente af årets vigtigste lanceringer. Og vi skal ikke vente længe på den første.

Ny iPhone 16E og MacBook Air

Året starter med en ny iPhone SE, der angiveligt får navnet iPhone 16E. Den bliver baseret på iPhone 14-design med Face ID og Apple Intelligence, men prisen ventes at stige. Den forventes at blive lanceret allerede indenfor de kommende måneder.

Samtidig lanceres MacBook Air-modeller i 13-tommer og 15-tommer med den nye M4-chip.

iPads og Magic Keyboards

Foråret byder angiveligt også på nye iPad Air-modeller med M4-chip og opdaterede Magic Keyboards. Disse modeller nærmer sig iPad Pro i ydeevne, mens Pro-serien tidligst opgraderes med M5 i slutningen af 2025.

Mac Studio og AirTags

En ny Mac Studio med M4 Max eller M4 Ultra-chip ventes i første halvår, hvilket giver den et ydeevne-løft. AirTags 2 kan også lanceres inden sommeren – eller under den årlige World Wide Developers Conference, der normalt finder sted i juni måned.

September: Fokus på iPhone og Apple Watch

Efteråret byder som sædvanlig på nye iPhones. iPhone 17-serien vil muligvis blive udvidet med en ultratynd “iPhone Air.” Apple Watch SE får et nyt design, mens Series 11 og Ultra 3 opgraderes med funktioner som satellitforbindelse og advarsel om højt blodtryk.

HomePod mini og Apple TV

Ifølge Gurman planlægger Apple også at opdatere en række produkter, der ikke er blevet opdateret for længe. Både Apple Tv og højttaleren HomePod mini står overfor opdateringer i løbet af 2025.

Til gengæld må (de få) Vision Pro-entusiater vente til 2026. En efterfølger til Vision Pro forventes først i 2026 med en mulig billigere variant under udvikling.

Apples smarthome-tablet, der integreres med iOS og en forbedret Siri, er også forsinket og ventes tidligst i anden halvdel af 2025 eller begyndelsen af 2026. Samtidig arbejder Apple på nye smarte løsninger som en Face ID-dørklokke med AI-drevne funktioner.

Det bliver som sagt et travlt år for Apple.

Samtlige Apples 2025-produkter afsløret af pålidelig kilde