Alt vi ved om de kommende iPhone 17-modeller

Apple står klar til at præsentere iPhone 17-serien den 9. september – og som altid summer rygtemøllen. Vi får nye designs, en helt ny variant og små, men markante forbedringer, der vil dele vandene blandt Apple-fans.

Traditionen tro får vi en standard iPhone 17, en Pro og en Pro Max. Men Apple dropper Plus-modellen og introducerer i stedet iPhone 17 Air – en ultratynd udgave, der skal lægge sig mellem standard og Pro. Tyndheden betyder dog kompromis på batteriet, så du må selv vurdere, om ekstra millimeter i lommen er værd at miste lidt driftstid for.

Design: slank Air og nyt Pro-look

De største designnyheder finder vi i iPhone 17 Air, som rygtes at være helt nede på 5,5 til 6 millimeter i tykkelsen – en dramatisk slankning sammenlignet med de nuværende Pro-modeller. Til gengæld får den kun ét 48 megapixel kamera på bagsiden, centreret i en rund kameraknold.

Dette skulle være iPhone 17 Air.

På Pro-siden skifter Apple efter sigende fra titanium tilbage til aluminium. Vægten falder, og kameraet flytter ind i en bred, rektangulær bar på tværs af bagsiden – et design, der leder tankerne mod Googles Pixel-serie.

Skærme til alle – nu med 120 Hz

For første gang får hele serien 120 Hz ProMotion-skærme, hvilket betyder glattere rul og bedre animationer – ikke kun for de dyre Pro-modeller. Skærmstørrelserne lander på 6,3-tommer for standard og Pro, 6,6-tommer for Air og 6,9-tommer for Pro Max.

Alle modeller får også en ny 24 megapixel frontkamera, hvilket især bør forbedre selfies i svagt lys. Pro Max topper feltet med tre 48 megapixel sensorer, inklusiv ultravidvinkel og telefoto. Der er også snak om 8K-video og mekanisk blænde på Pro-modellerne – features, der vil få foto- og videoentusiaster til at spidse ører.

Her ses de forskellige modeller (foto: Majin Bu / X).

Ydelse, opladning og batteri

Indmaden får naturligvis et løft: A19-chippen til de fleste modeller, mens Pro får A19 Pro på 3nm-teknologi. Mængden af hukommelse stiger til 8 GB i de billigste og 12 GB i Pro.

Batterierne bliver nemmere at udskifte, og opladningen tager et lille skridt frem: op til 35W kablet opladning og 25W trådløs med Qi2.2.

Pro Max bliver angiveligt batterikongen med ekstra kapacitet, mens Air må nøjes med en mindre celle for at holde figuren slank.

SIM, modem og netværk

Apple udvider eSIM-only til flere markeder, inklusiv Europa. Det betyder, at Air-modellen ikke får fysisk SIM-slot i nogen region. Til gengæld får alle modeller Wi-Fi 7, og måske debuterer Apples egen 5G-chip i Air.

iPhone 17-serien ligner ikke et revolutionerende spring, men en solid opdatering: tyndere design, bedre kameraer, hurtigere chips og små opladningsforbedringer. Forbrugerne skal især forholde sig til spørgsmålet: Skal man gå efter den superlette Air – eller holde fast i Pro Max med maksimal batteritid?

Hvornår kommer de i handelen?

Apple holder sandsynligvis fast i sit vanlige mønster: præsentation 9. september, forudbestilling fra 12. september og levering fra 19. september.

Men analytikere peger på, at priserne kan rykke en tand op. Standardmodellen ventes at starte omkring 850 dollar (ca. 8.500 kroner før danske afgifter), mens Air kan snige sig op omkring 900 dollar. Pro og Pro Max kommer som altid til at koste væsentligt mere.

Vi vil naturligvis sidde klar ved tasterne tirsdag aften, når Tim Cook går på scenen for at præsentere den nye iPhone-familie. Følg eventuelt vores Facebook-side, hvis du vil have nyhederne direkte i dit feed.

Alt vi ved om de kommende iPhone 17-modeller